CELEX: 32020D1260
Language: hu
Date: 2020-09-04 00:00:00
Title: A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról

10.9.2020   
               
               
                  HU
               
               
                  Az Európai Unió Hivatalos Lapja
               
               
                  L 296/1
               
            
         A TANÁCS (EU) 2020/1260 VÉGREHAJTÁSI HATÁROZATA
         (2020. szeptember 4.)
         a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésének első albekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 287. cikke alapján Románia a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg a 35 000 EUR nemzeti valutában kifejezett, Románia Unióhoz való csatlakozásának napján érvényes átváltási árfolyamon számított ellenértékét.
                  
               
                     (2)
                  
                  
                     A 2012/181/EU tanácsi végrehajtási határozattal (2) Románia felhatalmazást kapott a 2006/112/EK irányelv 287. cikkétől eltérő különös intézkedés (a továbbiakban: az eltérő intézkedés) alkalmazására, és héamentességet biztosíthatott azon adóalanyoknak, amelyek éves árbevétele nem haladja meg a 65 000 EUR nemzeti valutában kifejezett, Románia Unióhoz való csatlakozásának napján érvényes átváltási árfolyamon számított ellenértékét. Az eltérő intézkedés 2014. december 31-én hatályát vesztette.
                  
               
                     (3)
                  
                  
                     A 2014/931/EU tanácsi végrehajtási határozattal (3) Románia felhatalmazást kapott arra, hogy 2017. december 31-ig folytassa az eltérő intézkedés alkalmazását.
                  
               
                     (4)
                  
                  
                     Az (EU) 2017/1855 tanácsi végrehajtási határozattal (4) Románia felhatalmazást kapott arra, hogy a 2006/112/EK irányelv 287. cikkétől eltérő különös intézkedésként héa alóli mentességet biztosítson azoknak az adóalanyoknak, amelyek éves árbevétele nem haladja meg a 88 500 EUR nemzeti valutában kifejezett, Románia csatlakozásának napján érvényes átváltási árfolyamon számított ellenértékét. Az eltérő intézkedést 2020. december 31-ig vagy – amennyiben ez utóbbi időpont a korábbi – a 2006/112/EK irányelv 281–294. cikkében foglalt rendelkezéseket módosító irányelv hatálybalépésének napjáig lehetett alkalmazni.
                  
               
                     (5)
                  
                  
                     A Tanács 2020. február 18-án elfogadta a 2006/112/EK irányelv 281–294. cikkeit a kisvállalkozásokra vonatkozó különös szabályozás tekintetében módosító (EU) 2020/285 irányelvet (5). Az (EU) 2020/285 irányelv is lehetővé teszi a tagállamok számára, hogy mentességet biztosítsanak azon adóalanyoknak, amelyek tagállami éves árbevétele nem haladja meg a 85 000 eurós küszöbértéket vagy annak nemzeti valutában kifejezett ellenértékét.
                  
               
                     (6)
                  
                  
                     A Bizottságnál 2020. január 14-én iktatott levelében Románia felhatalmazást kért arra, hogy 2020. december 31. után is folytathassa az eltérő intézkedés alkalmazását.
                  
               
                     (7)
                  
                  
                     A 2006/112/EK irányelv 395. cikke (2) bekezdésének második albekezdése alapján a Bizottság 2020. február 18-án kelt levelében továbbította Románia kérelmét a többi tagállamnak. A Bizottság 2020. február 19-én kelt levelében értesítette Romániát arról, hogy a kérelem elbírálásához szükséges valamennyi információ a birtokában van.
                  
               
                     (8)
                  
                  
                     A Románia által benyújtott információk alapján úgy tűnik, hogy az eltérő intézkedés indokai nagyrészt változatlanok. Az eltérő intézkedés olyan egyszerűsítő intézkedés, amely számos kisvállalkozás esetében csökkenti a héával kapcsolatos kötelezettségeket. Egyúttal csökkenti az adóhatóságok terheit is, mivel a továbbiakban nem kell nyomon követniük kis összegű bevételek sok kisvállalkozástól történő beszedését. Úgy tűnik, hogy a jelenlegi mentességi küszöb fenntartása hatékony módja az adminisztratív erőforrások megkímélésének és az adócsalás visszaszorításának.
                  
               
                     (9)
                  
                  
                     Az eltérő intézkedés szabadon választható, és a jövőben is az marad az adóalanyok számára. Az adóalanyok továbbra is választhatják az általános héaszabályozást, a 2006/112/EK irányelv 290. cikke alapján.
                  
               
                     (10)
                  
                  
                     A Románia által benyújtott információk alapján az eltérő intézkedésnek csupán elhanyagolható hatása lesz a végső fogyasztói szinten beszedett adóbevétel teljes összegére Romániában.
                  
               
                     (11)
                  
                  
                     Az eltérő intézkedés nem fogja hátrányosan érinteni az Unió héából származó saját forrásait, mivel Románia az 1553/89/EGK, Euratom tanácsi rendelet (6) 6. cikkének megfelelően kompenzációs számítást fog végezni.
                  
               
                     (12)
                  
                  
                     Tekintettel arra, hogy az eltérő intézkedés alkalmazása várhatóan kedvező hatást gyakorol a kisvállalkozások és az adóhatóságok adminisztratív terheinek és megfelelési költségeinek csökkentésére, anélkül, hogy jelentős mértékben befolyásolná a héából származó összbevételt, indokolt felhatalmazni Románia arra, hogy folytassa az eltérő intézkedés alkalmazását.
                  
               
                     (13)
                  
                  
                     Az eltérő intézkedés alkalmazására való felhatalmazás hatályát időbeli korláthoz kell kötni. Az időkorlátnak elegendőnek kell lennie ahhoz, hogy értékelni lehessen az értékküszöb hatékonyságát és megfelelőségét. Ezenkívül az (EU) 2020/285 irányelv 3. cikkének (1) bekezdése értelmében a tagállamoknak 2024. december 31-ig el kell fogadniuk és ki kell hirdetniük az említett irányelv 1. cikkének való megfeleléshez szükséges törvényi, rendeleti és közigazgatási rendelkezéseket, és azokat 2025. január 1-jétől kell alkalmazniuk. Romániát indokolt tehát felhatalmazni arra, hogy 2024. december 31-ig folytathassa az eltérő intézkedés alkalmazását.
                  
               
                     (14)
                  
                  
                     Az (EU) 2017/1855 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Az (EU) 2017/1855 végrehajtási határozat 2. cikkének második bekezdése helyébe a következő szöveg lép:
            „Ezt a határozatot 2018. január 1-jétől 2024. december 31-ig kell alkalmazni.”
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak Románia a címzettje.
         
         
            Kelt Brüsszelben, 2020. szeptember 4-én.
            
               
                  a Tanács részéről
               
               
                  az elnök
               
               M. ROTH
            
         
         
            (1)  HL L 347., 2006.12.11., 1. o.
         
         
            (2)  A Tanács 2012/181/EU végrehajtási határozata (2012. március 26.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről (HL L 92., 2012.3.30., 26. o.).
         
            (3)  A Tanács 2014/931/EU végrehajtási határozata (2014. december 16.) a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU végrehajtási határozat alkalmazásának meghosszabbításáról (HL L 365., 2014.12.19., 145. o.).
         
            (4)  A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
         
            (5)  A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
         
            (6)  A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).